b'\n_START_ARTICLE_\nGerman rex\n_START_SECTION_\nAlkuper\xc3\xa4\n_START_PARAGRAPH_\nEnsimm\xc3\xa4inen german rex l\xc3\xb6ydettiin Berliinist\xc3\xa4 vuonna 1951. Samoihin aikoihin Englannissa tuotiin esille ensimm\xc3\xa4inen cornish rex. Sijaintien ja ajankohdan poliittisen ilmanpiirin johdosta pidet\xc3\xa4\xc3\xa4n kuitenkin selv\xc3\xa4n\xc3\xa4, ett\xc3\xa4 kiharamutaatiot ovat syntyneet erill\xc3\xa4\xc3\xa4n. German rexien karvan kiharuuden aiheuttava geenimutaatio on kuitenkin sama kuin cornish rexill\xc3\xa4.\n_START_SECTION_\nKuvaus\n_START_PARAGRAPH_\nKissa on keskikokoinen, lihaksikas ja vahva. P\xc3\xa4\xc3\xa4 on muodoltaan py\xc3\xb6re\xc3\xa4 ja posket hyvin kehittyneet. Leuka on vahva, ja nen\xc3\xa4nvarressa on painauma. Viikset ovat kiharat. Korvat ovat keskisuuret ja tyvest\xc3\xa4\xc3\xa4n avoimet. Ne sijaitsevat et\xc3\xa4\xc3\xa4ll\xc3\xa4 toisistaan. Silm\xc3\xa4t ovat keskikokoiset ja avoimet. Keskipitk\xc3\xa4 kiharan karvan peitt\xc3\xa4m\xc3\xa4n h\xc3\xa4nn\xc3\xa4n k\xc3\xa4rki on py\xc3\xb6re\xc3\xa4. Turkki on lyhyt, pehme\xc3\xa4 ja laineikas. Turkin tiheys vaihtelee, mutta kaikilta german rexeilt\xc3\xa4 tulee puuttua p\xc3\xa4\xc3\xa4llyskarvat. Kaikki v\xc3\xa4rivariaatiot ovat sallittuja._NEWLINE_Luonteeltaan german rex on seurallinen, rakastava ja energinen.\n_START_SECTION_\nKanta\n_START_PARAGRAPH_\nGerman rexien kanta on hyvin pieni. V\xc3\xa4lill\xc3\xa4 se jopa ehdittiin julistaa sukupuuttoon kuolleeksi. T\xc3\xa4ll\xc3\xa4 hetkell\xc3\xa4 rodun kasvatustilanne n\xc3\xa4ytt\xc3\xa4\xc3\xa4 kuitenkin valoisammalta, varsinkin Keski-Euroopassa. Suomeen ensimm\xc3\xa4inen german rex tuli vuonna 2001.'